Source: https://www.eduskunta.fi/FI/Vaski/sivut/trip.aspx?triptype=ValtiopaivaAsiakirjat&docid=stvm+42/2006
Timestamp: 2020-02-25 03:59:32+00:00
Document Index: 16358303

Matched Legal Cases: ['§\n67', '§\n86', '§\n92', '§\n103', '§\n135', '§\n138', '§\n147']

HE 196/2006 vp
SOSIAALI- JA TERVEYSVALIOKUNNAN MIETINTÖ 42/2006 vp
StVM 42/2006 vp - HE 196/2006 vp
Hallituksen esitys maatalousyrittäjän eläkelaiksi ja eräiden siihen liittyvien lakien muuttamiseksi
Eduskunta on 17 päivänä lokakuuta 2006 lähettänyt sosiaali- ja terveysvaliokuntaan valmistelevasti käsiteltäväksi hallituksen esityksen maatalousyrittäjän eläkelaiksi ja eräiden siihen liittyvien lakien muuttamiseksi (HE 196/2006 vp).
hallitussihteeri Maritta Hirvi ja ylitarkastaja Carita Wuorenjuuri, sosiaali- ja terveysministeriö
kehityspäällikkö Maijaliisa Takanen, Eläketurvakeskus
lakiasiainpäällikkö Sonja Lilius, Maatalousyrittäjien eläkelaitos MELA
agrologi Kallepekka Toivonen, Maa- ja metsätaloustuottajain Keskusliitto ry
asiantuntija Johan Åström, Elinkeinoelämän keskusliitto EK ry
johtaja Rauno Vanhanen, Suomen Yrittäjät
Lisäksi Kansaneläkelaitos on antanut kirjallisen lausunnon.
Esityksessä ehdotetaan uusittavaksi maatalousyrittäjien työeläkkeitä koskeva lainsäädäntö. Maatalousyrittäjän eläketurvaa, joka on pääosin sisällöltään samanlainen kuin palkansaajan eläketurva, koskevan lainsäädännön rakenne uudistettaisiin työntekijän eläkelakia vastaavaksi. Samalla yksittäisten säännösten sanamuotoa selkeytettäisiin ja täsmennettäisiin. Maatalousyrittäjän eläkelakiin tehtäisiin myös työntekijän eläkelaista aiheutuvat muutokset. Maatalousyrittäjän ja palkansaajan eläketurva säilyy pääosin sisällöltään samanlaisena.
Maatalousyrittäjän eläkelain voimaantulosta ehdotetaan säädettäväksi erillisellä voimaanpanolailla. Siinä olisivat maatalousyrittäjän eläkelain voimaantuloa koskevien säännösten lisäksi säännökset vakuuttamisvelvollisuudesta vapautusten lakkaamisesta, ennen vuotta 1947 syntyneiden maatalousyrittäjien oikeudesta osa-aikaeläkkeeseen ja ennen vuotta 1950 syntyneiden maatalousyrittäjien oikeudesta työttömyyseläkkeeseen.
Esitykseen sisältyvät lisäksi ehdotukset maatalouden harjoittamisesta luopumisen tukemisesta annetun lain, maatalousyrittäjien luopumistuesta annetun lain, maatalousyrittäjien sukupolvenvaihdoseläkkeestä annetun lain, luopumiseläkelain, maatalousyrittäjien luopumiskorvauksesta annetun lain, maatalousyrittäjien tapaturmavakuutuslain, sairausvakuutuslain mukaisen omavastuuajan korvaamisesta maatalousyrittäjille annetun lain ja maatalousyrittäjien lomituspalvelulain muuttamisesta. Mainittuihin lakeihin sisältyvät viittaukset maatalousyrittäjien eläkelakiin on muutettava, koska maatalousyrittäjien eläkelaki ehdotetaan kumottavaksi maatalousyrittäjän eläkelain voimaanpanolaissa.
Esitys liittyy valtion vuoden 2007 talousarvioesitykseen ja on tarkoitettu käsiteltäväksi sen yhteydessä.
Ehdotetut lait ovat tarkoitetut tulemaan voimaan 1 päivänä tammikuuta 2007.
Ehdotus maatalousyrittäjän eläkelainsäädännön uudistamiseksi on pääosiltaan tekninen, lainsäädäntöä selkeyttävä ehdotus. Vaikka nyt ehdotetaan säädettäväksi uusi maatalousyrittäjän eläkelaki, ei maatalousyrittäjien eläketurvaan ehdoteta merkittäviä sisällöllisiä muutoksia. Ehdotettu uusi laki ajanmukaistaa ja selkiyttää maatalousyrittäjiä koskevia työeläkesäännöksiä.
Ehdotuksiin sisältyy joitakin yksittäisiä maatalousyrittäjien eläketurvaa parantavia muutoksia. Muutokset ovat vastaavat kuin yrittäjän eläkelakiin on hyväksytty. Maatalousyrittäjän avopuolison eläketurva paranee, kun perheenjäsenen määritelmää ehdotetaan laajennettavaksi. Jatkossa vanhuuseläke voitaisiin myöntää takautuvasti kolmelta eläkkeen hakemista edeltävältä kuukaudelta. Lisäksi vanhuuseläkkeellä oleva maatalousyrittäjätoimintaa harjoittava olisi uuden lain mukaan vapautettu vakuuttamisvelvollisuudesta.
Maatalousyrittäjän eläkelakiin ehdotetaan työntekijän eläkelakia ja yrittäjän eläkelakia vastaavasti otettavaksi säännös, jonka mukaan maatalousyrittäjälle lähetetään vuodesta 2008 alkaen vuosittain ote eläkerekisteristä. Muutos on merkittävä maatalousyrittäjän kannalta, koska otteen lähettäminen on uudessa laissa kytketty vanhentumisaikoihin siten, että otteessa olevat eläkkeeseen vaikuttavat tiedot on vaadittava oikaistavaksi viiden vuoden kuluessa. Eläkelaitoksen velvollisuus selvittää maatalousyrittäjän eläkeoikeuteen vaikuttavia tietoja rajattaisiin takautuvalta ajalta kuluvaan ja viiteen sitä edeltävään vuoteen. Sitä aikaisemmalta ajalta tietojen oikeellisuutta ei selvitettäisi eikä niitä muutettaisi muutoin kuin maatalousyrittäjän esittämän riidattoman selvityksen perusteella.
Valiokunta pitää myönteisenä, että eläkelaitos lähettää vuosittain maatalousyrittäjälle tiedon kokonaistyötulosta sekä kertyneestä eläkkeestä. Otteen saaminen lisää maatalousyrittäjän tietoisuutta omasta eläketurvastaan. Valiokunta korostaa kuitenkin, että eläkeotteen oikeudellinen merkitys ja sen tarkistamisen tärkeys ei voi olla maatalousyrittäjän tiedossa ilman tehokasta tiedottamista. Tästä syystä eläkelaitoksessa tulee huolella paneutua asiasta tiedottamiseen sekä varata tiedottamiseen riittävästi resursseja.
Maatalousyrittäjien eläkelaitoksen hallintoa koskeviin säännöksiin ehdotetaan tehtäväksi vastaavat vastuuhenkilöiden pätevyysvaatimuksia koskevat muutokset kuin työeläkeyhtiöiden osalta on vuoden 2007 alusta tulossa voimaan. Muutos on perusteltu, koska eläkelaitoksen varojen sijoittaminen on jatkossa mahdollista aikaisempaa riskillisemmin. Päätöksentekijöiden asiantuntemusta on tästä syystä tarpeen lisätä.
17 §. Kasvullisen metsämaan työtulo.
Pykälän 1 momenttiin ehdotetaan euromäärässä olevan kirjoitusvirheen korjaamista.
114 §. Maatalousyrittäjien eläkelaitoksen tehtävät.
Eduskunnassa samaan aikaan käsittelyssä olevassa hallituksen esityksessä HE 132/2006 vp on ehdotettu muutettavaksi maatalousyrittäjien eläkelakia sekä maatalousyrittäjien tapaturmavakuutuslakia. Eduskuntakäsittelyssä mainittuihin lakiehdotuksiin sisältyvä uudistus hyväksytään hallituksen esityksestä poiketen väliaikaisena. Tästä syystä pykälän 1 momentin 10 kohdasta tulee poistaa viittaus maatalousyrittäjien tapaturmavakuutuslakiin, koska Maatalousyrittäjien eläkelaitokselle ei hallituksen esityksen HE 132/2006 vp yhteydessä ehdoteta uutta tapaturmavakuutusmaksujärjestelmän vakuutusmaksualennuksen toimeenpanoon sekä maatalousyrittäjien työterveyshuollon tilakäyntien toteuttamiseen liittyvää tehtävää.
128 §. Tilintarkastus.
Pykälän 1—3 momentit vastaavat sisällöltään voimassa olevan maatalousyrittäjien eläkelain (467/1969, MYEL) tilintarkastusta koskevan 17 c §:n 1—3 momentteja. Niissä on otettu huomioon myös eduskunnassa samanaikaisesti käsittelyssä olevasta hallituksen esityksestä (HE 194/2006 vp) tilintarkastuslaiksi ja siihen liittyväksi lainsäädännöksi johtuvat muutokset.
Pykälän 4 momentti vastaa sisällöltään voimassa olevaa MYEL:n 17 c §:n 5 momenttia.
129 §. Tilintarkastajan määrääminen.
Pykälän 1 ja 2 momentit vastaavat sisällöltään voimassa olevaa MYEL:n tilintarkastajan määräämistä koskevan 17 d §:n 1 ja 2 momentteja. Niissä on otettu huomioon myös vireillä olevasta hallituksen esityksestä tilintarkastuslaiksi ja siihen liittyväksi lainsäädännöksi johtuvat muutokset.
Pykälän 3 momentiksi ehdotetaan säännöstä Vakuutusvalvontaviraston velvollisuudesta pyytää tilintarkastajan riippumattomuutta koskeva lausunto Keskuskauppakamarilta. Momentissa on otettu huomioon myös vireillä olevasta edellä mainitusta hallituksen esityksestä johtuvat muutokset.
Pykälän 4 momentti vastaa sisällöltään voimassa olevaa MYEL:n 17 d §:n 3 momenttia.
Eduskuntakäsittelyssä hallituksen esitykseen HE 132/2006 vp hyväksyttävien muutosten johdosta lakiehdotuksen 1 §:ään lisättäisiin uusi 4 momentti, jossa Maatalousyrittäjien eläkelaitokselle ehdotetaan kalenterivuosiksi 2007—2009 uutta tapaturmavakuutusjärjestelmän vakuutusmaksualennuksen toimeenpanoon sekä maatalousyrittäjien työterveyshuollon tilakäyntien toteuttamiseen liityvää tehtävää.
8. lakiehdotus
Pykälän 4 momentissa oleva säädösviittaus ehdotetaan korjattavaksi koskemaan voimassa olevaa työterveyshuoltolakia.
että 3.—7. sekä 9. ja 10. lakiehdotus hyväksytään muuttamattomina ja
että 1.,2. ja 8. lakiehdotus hyväksytään muutettuina. (Valiokunnan muutosehdotukset)
Maatalousyrittäjän eläkelaki
3—9 §
VAKUUTTAMISTA KOSKEVAT SÄÄNNÖKSET
10—16 §
Kasvullisen metsämaan työtulo
Kasvullisen metsämaan vuotuista työtuloa määriteltäessä pidetään perustyötulona hehtaarilta:
Etelä-Suomessa ensimmäisiltä 120 hehtaarilta
seuraavilta 280 hehtaarilta
Keski-Suomessa ensimmäisiltä 150 hehtaarilta
seuraavilta 350 hehtaarilta
Pohjois-Suomessa ensimmäisiltä 200 hehtaarilta
seuraavilta 500 hehtaarilta
22—30 §
ELÄKKEITÄ, KUNTOUTUSTA JA RYHMÄHENKIVAKUUTUSTA SEKÄ NIIDEN TOIMEENPANOA KOSKEVAT SÄÄNNÖKSET
Eläke- ja kuntoutusetuudet sekä ryhmähenkivakuutuskorvaus
31—66 §
67—85 §
86—91 §
92—102 §
103—113 §
Eläkelaitoksen tehtävät
Maatalousyrittäjien eläkelaitoksen tehtävät
Maatalousyrittäjien eläkelaitos huolehtii:
(1—9 kohta kuten HE)
10) työterveyshuoltolaissa (1383/2001) tarkoitettuun maatalousyrittäjien työterveyshuoltoon liittyvistä tehtävistä siten kuin tässä laissa (poist.) säädetään.
Maatalousyrittäjien eläkelaitoksen hallintoa koskevat säännökset
116—127 §
Maatalousyrittäjien eläkelaitoksen tilintarkastuksesta on voimassa, mitä tässä laissa ja tilintarkastuslaissa ( / ) säädetään. (Poist.)
Eläkelaitoksen kirjanpitoa, tilinpäätöstä ja toimintakertomusta sekä hallintoa tarkastamaan valtuuskunnan on tilikaudeksi kerrallaan valittava vähintään kaksi (poist.) tilintarkastajaa ja heille (poist.) varatilintarkastajat. Vähintään yhden tilintarkastajan ja varatilintarkastajan on oltava tilintarkastuslaissa tarkoitettu Keskuskauppakamarin hyväksymä tilintarkastaja tai Keskuskauppakamarin hyväksymä tilintarkastusyhteisö. Tilintarkastajan tehtävä päättyy tilikauden päätyttyä pidettävässä eläkelaitoksen valtuuskunnan varsinaisessa kokouksessa tai milloin uusi tilintarkastaja on valittu tämän tilalle.
Valtuuskunnan on nimettävä yksi tilintarkastaja valvontatilintarkastajana huolehtimaan eläkelaitoksen kirjanpidon ja hallinnon tehokkaasta valvonnasta tilikauden aikana. Lisäksi on nimettävä yksi tilintarkastaja tai varatilintarkastaja valvontatilintarkastajan sijaiseksi. Valvontatilintarkastajan ja tämän sijaisen on oltava 3 momentissa tarkoitettu tilintarkastaja.
(4 mom. poist.)
(4 mom. kuten HE:n 5 mom.)
Tilintarkastajan määrääminen
Vakuutusvalvontaviraston on ilmoituksesta määrättävä Maatalousyrittäjien eläkelaitokselle kelpoisuusehdot täyttävä tilintarkastaja, jos (poist.) tilintarkastajaa ei ole valittu tämän lain tai tilintarkastuslain mukaisesti tai tilintarkastajalla ei ole tilintarkastuslaissa tarkoitettua kelpoisuutta tai milloin tilintarkastaja ei ole tilintarkastuslaissa tarkoitetulla tavalla riippumaton.
Vakuutusvalvontaviraston on pyydettävä Keskuskauppakamarin tilintarkastuslautakunnalta lausunto 1 momentissa tarkoitetussa riippumattomuutta koskevassa asiassa ennen sen ratkaisemista. (Uusi)
Ennen kuin 1 momentissa tarkoitettu määräys annetaan, on eläkelaitoksen hallitusta kuultava. Määräys on voimassa siihen asti, kun eläkelaitokselle on säädetyssä järjestyksessä valittu tilintarkastaja Vakuutusvalvontaviraston määräämän tilintarkastajan tilalle.
130—134 §
135 —137 §
138—146 §
147—155 §
maatalousyrittäjän eläkelain voimaanpanosta
Sen lisäksi, mitä maatalousyrittäjän eläkelain 114 §:n 1 momentin 10 kohdassa säädetään, kalenterivuosina 2007—2009 Maatalousyrittäjien eläkelaitoksen tulee huolehtia myös niistä työterveyshuoltolaissa (1383/2001) tarkoitettuun maatalousyrittäjien työterveyshuoltoon liittyvistä tehtävistä, joista säädetään maatalousyrittäjien tapaturmavakuutuslaissa. (Uusi)
2—31 §
maatalousyrittäjien tapaturmavakuutuslain muuttamisesta
muutetaan 23 päivänä joulukuuta 1981 annetun maatalousyrittäjien tapaturmavakuutuslain (1026/1981) 2 ja 3 §, 7 §:n 1 momentin 1, 2 ja 4 kohta, 11 §:n 1 ja 2 momentti, 12 §:n 1 momentti, 13 §:n 2 ja 3 momentti, 15 §:n 1 ja 2 momentti, 16 §:n 1 momentti, 17 §:n 1—4 momentti, 18 §, 21 §:n 1 ja 4 momentti ja 22 §:n 1 ja 2 momentti,
sellaisina kuin niistä ovat, 3 § ja 7 §:n 1 momentin 2 ja 4 kohta laissa 977/1993, 7 §:n 1 momentin 1 kohta laissa 1283/2001, (poist.) 11 §:n 1 ja 2 momentti laissa 1070/1990, 12 §:n 1 momentti laissa 1644/1992, 13 §:n 2 momentti ja 15 §:n 1 ja 2 momentti laissa 924/2003, 13 §:n 3 momentti ja 22 §:n 1 momentti laissa 1029/2004, (poist.) 17 §:n 1—3 momentti laissa 902/1996, 17 §:n 4 momentti laissa 1043/1998, 18 § laeissa 1274/1997 ja 936/2000, 21 §:n 1 momentti mainituissa laeissa 977/1993 ja 902/1996, 21 §:n 4 momentti laissa 1313/1989 (poist.) ja 22 §:n 2 momentti laissa 724/2002, seuraavasti:
2, 3, 7, 11—13, 15 ja 16 §
Edellä 2 ja 3 momentin mukaisesti laskettua vakuutusmaksua alennetaan 20 prosentilla, jos maatalousyrittäjä on vakuutusmaksun kohdistumisvuotta edeltävän lokakuun 1 päivänä kuulunut työterveyshuoltolaissa (1383/2001) tarkoitetun työterveyshuollon piiriin. Alennuksen saaminen edellyttää lisäksi, että mainitun lain 12 §:n 1 momentin 1 kohdassa tarkoitetusta työpaikkakäynnistä on edellä mainittuun ajankohtaan mennessä kulunut enintään neljä vuotta. Viimeksi mainitusta edellytyksestä voidaan poiketa, jos työterveyshuoltoon liittymisestä on kulunut enintään neljä vuotta edellyttäen kuitenkin, että työpaikkakäynnin suorittamisesta on sovittu, ja myöhemminkin, jos osoitetaan, että työpaikkakäyntiä ei ole maatalousyrittäjästä riippumattomasta syystä voitu suorittaa sanotussa ajassa. Ellei vakuutuksen päättymisestä muuta johdu, alennus myönnetään täysin kalenterivuosin sen vuoden loppuun asti, jonka kuluessa edellytykset alennuksen saamiselle päättyvät. (Uusi)
18, 21 ja 22 §